**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351 - 6974881331,** fax: **2674022211,** website: [**www.eakp.gr**](http://www.eakp.gr)**,** email: [**info@eakp.gr**](mailto:info@eakp.gr)

**Αθήνα 16 Ιουνίου 2020**

**ΑΝΑΚΟΙΝΩΣΗ**

**ΓΙΑ ΤΟ ΞΕΣΠΙΤΩΜΑ ΤΩΝ ΠΥΡΟΣΒΕΣΤΩΝ ΜΕ ΤΙΣ ΜΕΤΑΘΕΣΕΙΣ**

**ΤΗΝ ΔΙΑΛΥΣΗ ΤΗΣ ΠΡΟΣΩΠΙΚΗΣ ΚΑΙ ΟΙΚΟΓΕΝΕΙΑΚΗΣ ΤΟΥΣ ΖΩΗΣ**

**ΚΑΙ ΤΗΝ ΝΕΑ ΑΠΟΔΥΝΑΜΩΣΗ ΑΡΚΕΤΩΝ ΥΠΗΡΕΣΙΩΝ ΤΗΣ ΧΩΡΑΣ**

**Την Παρασκευή 12 Ιουνίου ανακοινώθηκαν οι μεταθέσεις** των πυροσβεστικών υπαλλήλων ( χαμηλόβαθμων και αξιωματικών), **με τον νέο Κανονισμό Μεταθέσεων** που εφαρμόζεται **για πρώτη φορά φέτος,** με τον νόμο **4662/2020**.

Με τις μεταθέσεις αυτές:

* **Εκατοντάδες πυροσβέστες** από περιοχές της Δυτικής Ελλάδας, της Θεσσαλίας, της Μακεδονίας, της Πελοποννήσου, της Στερεάς Ελλάδας, της Θράκης, της Ηπείρου, **μετατίθενται μακριά από τα σπίτια τους** κυρίως σε νησιά του Αιγαίου και του Ιονίου, αλλά και σε άλλες περιοχές της ηπειρωτικής Ελλάδας.
* **Μετατίθενται πυροσβέστες ακόμα και με 20 χρόνια υπηρεσίας, με οικογένειες, με παιδιά,** **για τους οποίους ίσχυε το αμετάθετο** από την πόλη συμφερόντων τους ( όπως και για τους περισσότερους πυροσβέστες ), **μέχρι την ψήφιση του νέου Κανονισμού** **στις 4 Φλεβάρη 2020.**
* **Αποδυναμώνονται ακόμα περισσότερο από προσωπικό, αρκετές υπηρεσίες** από τις περιοχές που μετατίθενται οι συνάδελφοί μας, **προκειμένου να « μπαλώσουν » ελλείψεις** άλλων **πιο ελλειμματικών** υπηρεσιών.
* **Πολλά προβλήματα και ανυπέρβλητα εμπόδια** θα αντιμετωπίσουν οι συνάδελφοι που θα μετατεθούν **και ιδιαίτερα αυτοί που θα υπηρετήσουν στα « κοσμοπολίτικα » νησιά.** Νέες **μεγάλες οικονομικές επιβαρύνσεις,** **διάλυση του οικογενειακού προγραμματισμού,** πρωτόγνωρες καταστάσεις και συνθήκες διαβίωσης, **αδυναμία εύρεσης κατοικίας, μόνιμη διαμονή** μέσα στις πυροσβεστικές υπηρεσίες.
* **Καμία εξασφάλιση δεν υπάρχει ούτε για τους πυροσβέστες που επιστρέφουν** **μετά από χρόνια, με μετάθεση** στην πόλη συμφερόντων τους. **Δεν διασφαλίζεται σε καμία περίπτωση** για τους συναδέλφους αυτούς, **ότι θα υπηρετήσουν μόνιμα στην πόλη συμφερόντων τους**. **Μετά από 6 χρόνια** υπάρχει σοβαρό ενδεχόμενο **να ξαναφύγουν πάλι με μετάθεση,** για να **« μπαλώσουν » άλλες ανάγκες** σε διάφορες περιοχές της χώρας.

Επίσης είναι πιθανό **και μέσα στο διάστημα των 6 ετών να κληθούν να « καλύψουν » και άλλες ανάγκες** του Π.Σ. ( εποχικά κλιμάκια, νέες αρμοδιότητες ), **με τις αποσπάσεις** για υπηρεσιακούς λόγους χωρίς χρονικό όριο, **με τις μετακινήσεις** ή ακόμα **και με έκτακτες μεταθέσεις.**

**Με τον νέο Κανονισμό Μεταθέσεων** η κυβέρνηση και η Πολιτική και Φυσική Ηγεσία του Π.Σ., **καταργούν βασικά και στοιχειώδη δικαιώματα των πυροσβεστών,** με σκοπό:

* **Τη διαχείριση του ελλειμματικού προσωπικού** με τις μεταθέσεις – ξεσπίτωμα, σε συνδυασμό **και με τις νέες αρμοδιότητες που αναλαμβάνει συνεχώς το Πυροσβεστικό Σώμα** ( διάθεση πυροσβεστών σε ιδιωτικοποιημένα αεροδρόμια, λιμάνια, εθνικές, οδούς, ενεργειακά δίκτυα ).
* Να μεταθέτουν πυροσβέστες **που υπηρετούν σε ήδη ελλειμματικές υπηρεσίες, για να καλύπτουν υποτυπωδώς κάποιες ανάγκες** άλλων πιο ελλειμματικών υπηρεσιών.
* **Να διατηρούν τις μεγάλες ελλείψεις** σε μόνιμους πυροσβέστες και ένας μεγάλος αριθμός του προσωπικού **να αποτελείται από 5ετείς και εποχικούς υπαλλήλους.**

Οι συγκεκριμένες πολιτικές επιλογές έχουν ως αποτέλεσμα **και τη συνεχή υποβάθμιση των υπηρεσιών που παρέχουμε** και που αφορούν άμεσα **την προστασία των συμπολιτών μας, του περιβάλλοντος και των υποδομών της χώρας.**

Εκτός από την κυβέρνηση και την Πολιτική και Φυσική μας Ηγεσία, **άμεσα συνυπεύθυνοι** **για όλες αυτές τις εξελίξεις** που καταργούν τα δικαιώματά μας και υποβαθμίζουν τη λειτουργία της υπηρεσίας μας, **είναι το συμβιβασμένο προεδρείο και το Διοικητικό Συμβούλιο** της πανελλήνιας Ομοσπονδίας των πυροσβεστών ( Π.Ο.Ε.Υ.Π.Σ. ), καθώς και **οι πλειοψηφίες όλων των πρωτοβάθμιων σωματείων** της χώρας. Οι « συνδικαλιστές » αυτοί, **« έβαλαν πλάτη » για να περάσει ο νόμος 4662,** που περιλαμβάνει **και τον νέο Κανονισμό Μεταθέσεων.**

Το προεδρείο της Π.Ο.Ε.Υ.Π.Σ. και τα προεδρεία των περισσότερων πρωτοβάθμιων σωματείων, **συμφωνήσαν πλήρως με το περιεχόμενό του νόμου** **4662 και επικρότησαν την κυβέρνηση.** Πρότειναν στην κυβέρνηση **το ξεσπίτωμα** **με τα μόρια** **και την κατάργηση του αμετάθετου** από την πόλη συμφερόντων, για την πλειοψηφία των πυροσβεστών, **που ίσχυε από το 1996.** Όλο το προηγούμενο διάστημα, **καθησυχάζουν με ψέματα τους συναδέλφους και τους έλεγαν ότι δεν πρόκειται να ξεσπιτωθούν.**

Όλοι αυτοί οι « συνδικαλιστές » **δεν οργάνωσαν ποτέ τους πυροσβέστες** **για να αγωνιστούν και να διεκδικήσουν την κάλυψη των ελλείψεων με κατά τόπους προσλήψεις μόνιμων πυροσβεστών, όπως ίσχυε μέχρι το 2006.** **Μόνο με αυτόν τον τρόπο** **που προτείνει συνεχώς η Ε.Α.Κ.Π.** όλα αυτά τα χρόνια, **θα λυνόταν οριστικά το πρόβλημα.** Θα στελεχωνόταν επαρκώς όλες οι υπηρεσίες μας, **δεν θα** **ξεσπιτωνόταν κανένας συνάδελφος** με μετάθεση και **θα είχαν μετατεθεί στον τόπο συμφερόντων τους** όσοι παραμένουν μακριά από αυτόν.

Όλοι αυτοί, **είναι συνυπεύθυνοι για τις μεταθέσεις που τινάζουν στον αέρα τη ζωή μας και τις οικογένειές μας.**

Η **Ε**νωτική **Α**γωνιστική **Κ**ίνηση **Π**υροσβεστών **προειδοποίησε έγκαιρα και επαληθεύτηκε πλήρως για ακόμα μια φορά,** για όλες τις αρνητικές εξελίξεις **σε βάρος των δικαιωμάτων μας και σε βάρος της υπηρεσίας μας.**

**Όταν ψηφιζόταν** ο νόμος **4662** (τέλη Γενάρη, αρχές Φλεβάρη), **η Ε.Α.Κ.Π. αντιστάθηκε οργάνωσε ένστολες διαμαρτυρίες στο Υπουργείο και στη Βουλή και σήκωσε όλο το βάρος του αγώνα** για να μην ψηφιστούν οι διατάξεις του.

**Καλούμε όλους τους συναδέλφους μας να αναλογιστούν την κρισιμότητα της κατάστασης,** τις επιπτώσεις που θα υπάρξουν **σε αυτούς και στις οικογένειές τους. Να βάλουν στο περιθώριο** όλους τους συμβιβασμένους και ξεπουλημένους « συνδικαλιστές » **και να συσπειρωθούν με την Ε.Α.Κ.Π.** για να αγωνιστούμε και να διεκδικήσουμε:

* Προσλήψεις **μόνιμου προσωπικού** στο Π.Σ. **με άμεση προτεραιότητα τις νησιωτικές περιοχές, όπως έχουν πραγματοποιηθεί για ανάλογες περιπτώσεις** και στην αστυνομία.
* **Να επιστρέψουν στον τόπο συμφερόντων τους όλοι οι συνάδελφοι** που ξεσπιτώθηκαν με μεταθέσεις και μέχρι να γίνει αυτό, **να τους παρέχεται δωρεάν διαμονή και σίτιση,** με ευθύνη της υπηρεσίας και του κράτους.
* Να δημιουργηθείένας **δίκαιος, αξιοκρατικός Κανονισμός Μεταθέσεων που θα καλύπτει τις ανάγκες της υπηρεσίας χωρίς να ξεσπιτώνει συναδέλφους,** με βάση την πρόταση που έχει καταθέσει η Ε.Α.Κ.Π.
* **Να κατοχυρώσουμε** τα δικαιώματα μας **και να αναβαθμίσουμε το Π.Σ. και τις υπηρεσίες** που προσφέρουμε στην πατρίδα μας.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**